โกลดินไฟแนนซ์ 117

ตึกระฟ้าที่ยังสร้างไม่เสร็จในนครเทียนจิน ประเทศจีน
โกลดินไฟแนนซ์ 117  หรือที่รู้จักในชื่อ ไชนา 117 ทาวเวอร์  หรือ เทียนจินโกลดิน 117 ทาวเวอร์  เป็นตึกระฟ้าระดับซูปเปอร์ทอลที่ยังสร้างไม่เสร็จ ในเขตซีชิง นครเทียนจิน ประเทศจีน อาคารนี้ทำพิธีวางคานสุดท้ายบนยอดโครงสร้างเมื่อปี พ.ศ. 2558 ที่ความสูง 597 เมตร (1,957 ฟุต) อาคารมี 128 ชั้นเหนือพื้นดิน โดย 117 ชั้นเป็นพื้นที่สำหรับพักอาศัย โรงแรม และพื้นที่เชิงพาณิชย์ ซึ่งเป็นที่มาของชื่ออาคาร ออกแบบโดยบริษัทพีแอนด์ทีกรุ๊ป  จากฮ่องกง เริ่มก่อสร้างในปี พ.ศ. 2551 แต่มีการหยุดชะงักไปสองครั้ง ในเดือนพฤศจิกายน พ.ศ. 2567 อาคารนี้ยังคงสร้างไม่เสร็จและไม่มีคนอยู่
โครงการโกลดินไฟแนนซ์ 117 และโครงการตึกระฟ้าอื่น&hairsp;ๆ ที่ล้มเหลวในจีน มีส่วนทำให้รัฐบาลห้ามสร้างอาคารที่มีความสูงเกิน 500 เมตร (1,640 ฟุต) หากโครงการโกลดินไฟแนนซ์ 117 เสร็จสมบูรณ์ จะเป็นตึกระฟ้าที่สูงเกิน 500 เมตรแห่งสุดท้าย ๆ ของจีนในอนาคตเท่าที่จะคาดได้
ประวัติ.
การก่อสร้างอาคารเริ่มขึ้นในปี พ.ศ. 2551 และมีกำหนดแล้วเสร็จในปี พ.ศ. 2557 อย่างไรก็ตามงานก่อสร้างถูกระงับในเดือนมกราคม พ.ศ. 2553 เนื่องจากผลกระทบจากภาวะเศรษฐกิจถดถอยครั้งใหญ่และในที่สุดก็เริ่มดำเนินการอีกครั้งในปี พ.ศ. 2554 โดยมีกำหนดแล้วเสร็จในปี 2561–2562 อาคารนี้ทำพิธีวางคานสุดท้ายบนยอดโครงสร้างเมื่อวันที่ 8 กันยายน พ.ศ. 2558 ทำให้เป็นอาคารที่สูงเป็นอันดับ 5 ของโลกในขณะนั้น 
เดิมทีอาคารถูกออกแบบให้เป็นจุดเด่นของโครงการโกลดินเมโทรโพลิตัน  ซึ่งเป็นโครงการพัฒนาอสังหาริมทรัพย์หรูหราแบบผสมผสานที่ชานเมืองเทียนจินซึ่งให้บริการแก่กลุ่มคนมีฐานะสูง แม้ว่าความเป็นไปได้ทางเศรษฐกิจของโครงการนี้ยังไม่ชัดเจน เจ้าของอาคารคือบริษัทโกลดินพรอปเพอร์ตี  ในเครือของบริษัทโกลดินไฟแนนซ์โฮลดิง  ประสบปัญหาทางการเงินภายหลังตลาดหุ้นจีนตกต่ำในเดือนมิถุนายน พ.ศ. 2558 และถูกบังคับให้ระงับการก่อสร้างในเดือนธันวาคม พ.ศ. 2558
ณ เดือนธันวาคม พ.ศ. 2562 อาคารดังกล่าวยังคงสร้างไม่เสร็จและไม่มีคนอยู่ บริษัทไชน่าสเตทคอนสตรัคชั่นเอนยิเนียริ่ง  ซึ่งเป็นผู้รับเหมาโครงการได้ย้ายคนงานทั้งหมดในสถานที่ก่อสร้างออกไปและปล่อยให้อาคารยังคงสร้างไม่เสร็จ ปัจจุบันอาคารดังกล่าวได้รับการรับรองจากบันทึกสถิติโลกกินเนสส์ให้เป็นอาคารสูงที่สุดในโลกที่ไม่มีคนอยู่
การออกแบบ.
อาคารโกลดินไฟแนนซ์ 117 ได้รับการออกแบบให้มีลักษณะคล้ายไม้เท้าและกลายเป็นชื่อเล่นของอาคาร การออกแบบก่อนหน้านี้มีลักษณะคล้ายครีบและเพชร โกลดินไฟแนนซ์ 117 ถูกวางแผนไว้ว่าจะเป็นอาคารสูงหลักของเทียนจินโกลดินเมโทรโพลิตัน  ซึ่งเป็นย่านธุรกิจกลางที่ได้รับเงินทุนจากบริษัทโกลดินพรอปเพอร์ตี และจะสร้างขึ้นใกล้กับเทียนจินโกลดินเมโทรโพลิตันโปโลคลับ 
ภาพรวมและพารามิเตอร์ของอาคาร.
อาคารโกลดินไฟแนนซ์ 117 มีชั้นใต้ดิน 3 ชั้น บางส่วนมี 4 ชั้น และ 117 ชั้นเหนือพื้นดิน รวมถึงชั้นสำหรับติดตั้งอุปกรณ์ โดยมีพื้นที่ก่อสร้างรวม 847,000 ตารางเมตร ความสูงรวมของอาคารคือ 597 เมตร โดยความสูงในส่วนโครงสร้างคือ 596.2 เมตร ถือเป็นอาคารที่ส่วนโครงสร้างสูงที่สุดในประเทศจีน ก่อสร้างโดยใช้ท่อแกนคอนกรีตเสริมเหล็กร่วมกับระบบโครงข้อแข็งขนาดใหญ่พิเศษ
พื้นที่ทำการขุดหลุมฐานรากของอาคารมีขนาด 124,100 ตารางเมตร โดยมีพื้นที่ก้นหลุม 97,100 ตารางเมตร ความลึกในการขุดหลุมฐานรากส่วนใหญ่คือ 19 เมตร และความลึกเฉพาะส่วนอาคารโกลดินไฟแนนซ์ 117 คือ 26 เมตร (37 เมตรในบางส่วน) พื้นที่ก่อสร้างทั้งหมดของชั้นใต้ดินคือ 342,000 ตารางเมตร ปริมาณคอนกรีตทั้งหมดในโครงสร้างใต้ดินอยู่ที่ประมาณ 370,000 ลูกบาศก์เมตร ปริมาณเหล็กเส้นทั้งหมดอยู่ที่ประมาณ 80,000 ตัน และปริมาณเหล็กโครงสร้างทั้งหมดอยู่ที่ประมาณ 14,000 ตัน พื้นที่ก่อสร้างเหนือพื้นดินของอาคารสูงหลักคือ 497,000 ตารางเมตร อาคารสูงมีผังเป็นรูปสี่เหลี่ยมจัตุรัสโดยประมาณ และพื้นที่ลดลงเป็นชั้น&hairsp;ๆ ในมุมเอียง 0.88 องศาจากแนวตั้งฉาก ขนาดผังชั้นแรกของอาคารคือ 65 เมตร × 65 เมตร มีพื้นที่ 4,200 ตารางเมตร และผังชั้นบนสุดขนาด 46 เมตร × 46 เมตร มีพื้นที่ 2,100 ตารางเมตร
การสำรวจเมือง (Urban exploration).
ในปี พ.ศ. 2558 นักสำรวจเมืองชาวรัสเซียและชาวจีนสองคน ได้ทำการปีนอาคารและปั้นจั่นก่อสร้าง
พ.ศ. 2559 คู่รักชาวรัสเซีย อีวาน บีร์คุส (คุซเนซอฟ)  และแองเจลา นิโคเลา  ปีนอาคารที่กำลังก่อสร้าง ในเดือนเมษายน พ.ศ. 2566 วีดิทัศน์ของพวกเขามียอดชมมากกว่า 922,000 ครั้ง และดึงดูดความสนใจจากสื่อทั่วโลก
ในปี พ.ศ. 2566 นักสำรวจเมืองชาวฝรั่งเศสสองคน เกลม็อง ดูเม (และปอล แอร์เดเบ  ได้ปีนอาคารและปั้นจั่นก่อสร้าง พวกเขาเผยแพร่วีดิทัศน์กิจกรรมดังกล่าวบนยูทูบ